Søren Pind (V), 2007-05-10:
Vold i hjemmet er et komplekst fænomen.
For det første foregår volden i det mest private og mest intime, nemlig hjemmet.
Derfor opdages volden i mange tilfælde aldrig, og hvis den gør, er det omgivende samfund tilbøjeligt til at undlade at handle ud fra en betragtning om, at det er ubehageligt, og at det jo tilkommer familien.
For det andet er vold mellem ægtefæller eller samlevende et fundamentalt misbrug af den tillid og nærhed, der eksisterer mellem mand og kvinde, der deler bord og seng.
I denne relation må begge parter kunne støtte sig til en forventning om, at tilliden og nærheden værnes og respekteres.
For det tredje kan en kvinde, der udsættes for vold i hjemmet, føle sig tvunget til at blive i det voldelige forhold for at beskytte de fælles børn mod mandens overgreb.
Særligt gælder det, når der er tale om misbrug af en dominerende stilling, og dette er så meget desto mere sandt i tilfælde, hvor der øves vold mod de allersvageste, nemlig børnene.
Fordi problemet er så komplekst, naturligvis meget mere komplekst, end jeg på denne korte tid kan nå at redegøre for, er det for samfundet både en retspolitisk og socialpolitisk udfordring at sikre, at disse krænkelser af den individuelle frihed og menneskelige integritet bliver færre i antal – og antallet er højt.
I hvert fald 40.000 og måske helt op mod 65.000 kvinder udsættes årligt for fysisk vold, og i cirka to tredjedele af tilfældene begås volden af en nuværende eller en tidligere samlever.
Cirka 30.000 børn vokser op i hjem, hvor der forekommer vold.
Bortvisningsloven giver hjemmel for politiet til at bortvise voldelige eller truende personer fra hjemmet i en periode på 4 uger med mulighed for forlængelse.
En undersøgelse fra Justitsministeriet har vist, at politiet er tilfreds med loven, men samtidig viste den, at politiet i visse tilfælde ikke er tilstrækkeligt opmærksom på de muligheder, som loven giver.
Venstre konstaterer, at der i Justitsministeriet foregår undersøgelser for at fastslå, om betingede domme med vilkår om behandling kan være reelle alternativer til ubetingede fængselsstraffe.
Sikkert er det dog, at vi i Venstre ønsker, at der skal være mærkbare konsekvenser for voldelige mænd.
Samtidig behandler Folketinget i dag lovforslag om styrkelse af ofres retsstilling, der vil forbedre de forurettedes muligheder for at følge sagen og indføre vejledningspligt for anklager og politi om ofres retsstilling.
Venstre hilser vedtagelsen af dette forslag velkommen.
Et særligt problem udgør den såkaldt æresrelaterede vold, men jeg kan forstå, at rigspolitiet har udarbejdet en strategi for behandlingen af sådanne sager og en handlingsplan for, hvorledes indsatsen bedst samarbejder med andre relevante myndigheder for at forhindre denne vold.
Socialpolitisk er der andre tiltag.
Der er en række forskellige initiativer, bl.a. en sekspunktplan, som socialministeren nævnte i sin tale.
Derudover bemærker Venstre, at regeringens fokus på at bryde den negative sociale arv er uformindsket, herunder at regeringens handlingsplan for mænds vold mod kvinder og børn, der løber fra 2005 til 2008, er udmøntet i 37 konkrete initiativer som mulighed for akut psykologhjælp, kampagner rettet mod etniske kvinder på krisecentrene og øget informationsindsamling, der gør det muligt at danne sig et overblik.
Også for børn er der søsat initiativer.
Bl.a. skal der sikres mulighed for, at børn kan beholde tilknytningen til daginstitutioner og skoler, at socialt netværk og familien inddrages i højere grad, og at netværksgrupper giver børn, der har overværet vold i hjemmet, mulighed for at bearbejde deres oplevelser.
I det hele skal indsatsen sikre, at man for både mænd, kvinder og børn så vidt muligt bryder det mønster med vold, der hersker i de pågældende familier.
Desværre kan ingen af de ovenanførte initiativer sikre, at vold i hjemmet ikke forekommer.
Det kan være medvirkende til, at antallet af voldstilfælde formindskes, men det er i sidste ende de voldelige mænds ansvar.
Derfor hilser Venstre socialministerens initiativ vedrørende en landsdækkende kampagne med det fokus velkommen.